หวย – มาตรา 44ลูบคมตลาดทุน
กำลังลุ้นอยู่ว่า มาตรา 44 ของร่างรัฐธรรมนูญฉบับชั่วคราวจะช่วยแก้ปัญหาการขายสลากฯ เกินราคาได้หรือไม่
7 พ.ค. 2558

ธนะชัย ณ นคร
 
กำลังลุ้นอยู่ว่า มาตรา 44 ของร่างรัฐธรรมนูญฉบับชั่วคราวจะช่วยแก้ปัญหาการขายสลากฯ เกินราคาได้หรือไม่
งานนี้มีการสบประมาทอย่างมั่นใจครับ
เขา (ใครก็ไม่รู้) บอกว่า “ไม่มีทาง”
แถมยังบอกอีกว่า แม้จะมีการเปลี่ยนบอร์ดยกชุด ก็อาจไม่ได้ช่วยแก้ปัญหาเลย
ล่าสุด ยุทธการปั้นม็อบ เพื่อชนกับมาตรา 44 ได้เริ่มต้นขึ้นแล้ว
ส่วนรัฐบาลที่ออกมาฮึ่มฮั่มจะจัดการขั้นเด็ดขาดกับกลุ่มผู้ประท้วงนั้น ซึ่งหากทำได้จริงก็ถือว่าเซอร์ไพรส์
อย่าลืมว่า กลุ่มผู้ประท้วงเกี่ยวกับสลากฯ ที่เคยออกมานั้น แทบยังไม่เคยแพ้ เพราะกลุ่มคนเหล่านี้จะต่อสู้ถึงที่สุด ซึ่งมีทั้งคนที่ได้รับผลกระทบจริงๆ และกลุ่มคนที่มีผู้เสียประโยชน์หนุนหลัง
ก่อนหน้านี้สำนักข่าว Thai publica ระบุไว้ครับ
ข้อมูลที่ออกมาคือ กลุ่มบุคคลที่ได้รับประโยชน์จากการขายสลากฯ เกินราคานั้น เขาได้เม็ดเงินในส่วนนี้กว่า 1 หมื่นล้านบาทต่อปี
กลุ่มบุคคลนี้ไม่ใช่มีเฉพาะแต่กลุ่ม 5 เสือ
แต่ยังมีกลุ่มอื่นๆ อีก ซึ่งล้วนแต่เป็นรายใหญ่ และอาจมีกลุ่มทหารเข้ามาเกี่ยวข้องด้วย
เช่น มูลนิธิสำนักงานสลากฯ ได้โควตาไปถึง 14 ล้านฉบับต่องวด และถือว่ามากสุดในบรรดาผู้ที่ได้รับโควตาที่เป็นรายใหญ่จำนวน 8 ราย
รองลงมาคือ สภาสังคมสงเคราะห์แห่งประเทศไทยในพระบรมราชูปถัมภ์ 2.7 ล้านบาท
องค์การสงเคราะห์ทหารผ่านศึก 2.3 ล้านฉบับ
สมาคมพนักงานผู้เกษียณอายุ สำนักงานสลากฯ 2.0 ล้านบาท
และที่เหลือเป็นกลุ่มบุคคลที่อยู่ในกลุ่ม 5 เสือ และกลุ่มรายย่อย และมูลนิธิอื่นๆ อีก รวมกันแล้ว ประมาณ 4 กลุ่ม
ทั้งหมดนี้ คือกลุ่มที่ได้โควตาสลากฯ คิดรวมๆ กันแล้ว ก็เกือบๆ 40% ของสลากฯ ที่นำออกมาจำหน่ายทั้งหมด
ดูข้อมูลจากตรงนี้แล้ว ทำให้ถึงบางอ้อว่า เหตุใดปัญหาการขายสลากฯ เกินราคา ถึงแก้ไขได้ยากเย็นยิ่งนัก ซึ่งน่าจะยังไม่รวมถึงปัญหาอื่นๆ ที่เกี่ยวกับข้อกฎหมายของสำนักงานสลากฯ เอง
คุณสมชัย สัจจพงษ์ อธิบดีกรมศุลกากร และอดีตประธานสำนักงานสลากฯ ได้บอกหลังยื่นลาออกจากตำแหน่งดังกล่าวว่า ตำแหน่งประธานบอร์ดจะต้องใช้ผู้มีบารมีอย่างมากๆ เข้ามานั่ง
ไม่อย่างนั้นจะแก้ปัญหาไม่ได้
มีข่าวว่าการลาออกของคุณสมชัย เกิดขึ้นหขณะที่กำลังมีการประชุมคณะกรรมการของสลากฯ อยู่ครับ
แต่อยู่ดีๆ คุณสมชัย ก็ลุกขึ้น และแจ้งมายังกระทรวงการคลัง พร้อมกับบอกว่าขอลาออก พร้อมกับมาให้ข้อมูลดังกล่าวในเวลาต่อมา
เข้าใจว่า บรรยากาศการประชุมวันนั้น น่าจะมีแรงกดดันมหาศาล
ส่วนพลตรี อภิรัชต์ คงสมพงษ์ ที่เข้ามานั่งเป็นประธานคณะกรรมการสลากกินแบ่งรัฐบาล หรือประธานบอร์ดกองสลาก ปัจจุบันเป็นรองแม่ทัพภาคที่ 1
ดูตามยศถาบรรดาศักดิ์แล้ว ถือว่า “มากบารมี”
แต่บารมีดังกล่าว ก็กำลังถูกท้าทายจากผู้ที่ได้รับโควตาสลากฯอย่างถึงพริกถึงขิง
ว่ากันว่า หากมีใครเอาปากกระบอกปืนมาจ่อหัวเพื่อให้หยุดเคลื่อนไหว หรือเลิกต่อต้านนั้น
ก็ไม่ได้หมายความว่าจะยอมกันง่ายๆ
มาตรา 44 (อาจ) ไม่ขลังก็คราวนี้แหละ
 
 